Bibberweer vir die Kaap dié naweekArgieffoto. Inwoners van Gauteng kan gerus ook die komberse nader trek die naweek, met ŉ kouefront wat die Wes-Kaap tref. Volgens Victoria Nurse, ŉ weervoorspeller by die Suid-Afrikaanse Weerdiens, tref ŉ kouefront die Wes-Kaap Donderdag en sal hy eers teen Sondag uitwoed. “Dieselfde front sal dan Vrydag na die Oos-Kaap oorbeweeg.” Die temperature vir Kaapstad sal more slegs ŉ maksimum temperatuur van 12°C bereik, met swaar reën wat vir dié stad voorspel word. Oos-Londen se maksimum temperatuur is môre nog 23°C, maar sal teen Saterdag na 14°C daal. Port Elizabeth se minimum temperatuur is more 7°C met ŉ maksimum temperatuur van 19°C. Dié front sal ŉ hoëdrukstelsel tot gevolg hê, wat sal veroorsaak dat Gauteng en die noordelike dele van Suid-Afrika koue lug van die suide van die land af ontvang. Die maksimum temperatuur vir Pretoria en Johannesburg is môre onderskeidelik 23°C en 22°C. Pretoria sal egter Saterdag na 20°C daal en Johannesburg na 18°C. Die weer in KwaZulu-Natal sal egter lekker sonnig wees oor die naweek. Vrydag se minimum temperatuur is 16°C en die maksimum temperatuur ŉ hoë 28°C. In die Noord-Kaap word temperature van matig tot warm verwag, met Vrydag se maksimum temperatuur 15°C, Saterdag se maksimum temperatuur 17°C en Sondag 21°C. In die Vrystaat sal môre se minimum temperatuur 1°C wees en die maksimum 19°C. In Potchefstroom in Noordwes sal dit môre nog lekker warm wees met ŉ maksimum temperatuur van 24°C. Temperature sal egter oor die naweek daal met temperature van onderskeidelik 17°C en 18°C. Limpopo kan uitsien na matige weer Vrydag (22°C) en Saterdag (23°C) maar temperature sal Sondag skerp daal tot ŉ maksimum van slegs 13°C. Die Laeveld kan matige temperature verwag oor die naweek, maar dit sal wel bietjie daal teen Sondag tot 16°C met reën wat voorspel word. Nurse het die publiek aangeraai om warm aan te trek in die koue dele van die land.